Soluţie extremă

Un incendiu izbucnit în gospodăria unei femei din comuna Udeşti a distrus coteţul de găini şi WC-ul aflat în imediata apropiere. Focul a izbucnit luni după-amiază, în jurul orei 15.00, şi în urma unui apel la 112 la faţa locului au ajuns echipaje de pompieri militari, care au reuşit stingerea incendiului.

Cercetările ulterioare aveau să stabilească faptul că incendiul a fost provocat prin folosirea intenţionată a unei surse de aprindere. De fapt, proprietara locuinţei a aprins focul folosind un chibrit, pentru a scăpa de păduchii din interiorul coteţului de găini. După ce s-au aprins câteva lemne din interior, focul a scăpat de sub control, fiind nevoie de intervenţia pompierilor pentru stingerea lui. Au ars în întregime coteţul şi WC-ul din apropiere, pe o suprafaţă de circa 10 metri pătraţi, pagubele ridicându-se la 500 de lei. Proprietara care a provocat incendiul riscă să fie acum amendată, deoarece a pus în pericol locuinţele din jur prin gestul său necugetat.